安慶

安慶係中國一城，家下係安徽省西南部一地級市，叫安慶市。大清時係一府，叫安慶府。安徽省名，係安慶同徽州嘅合稱。佢響大清同中華民國期間，係安徽省城，去到第二次世界大戰之後，先讓咗畀合肥。安慶靠近長江水，係中國一埠。

安慶西北面係安徽、湖北、河南接界嘅大別山區，北面係六安，東北係合肥、蕪湖，西面係湖北黃岡，東面係銅陵，東南係池州，南接江西九江。安慶沿長江一帶好多湖嘅。

史 
安慶喺漢朝有城跡，中古時得名「安慶」。1853年到1861年期間係太平天國嘅活躍地。若干年後安慶變成軍工業中心。安慶位置好重要，曾國藩評論：「安慶之得失，定乾坤之轉與不轉。安慶關係淮南之全局，為克復金陵之張本。」所以安慶歷來係兵家必爭之地，曾經重兵駐守。

安慶喺歷史文化上幾豐富。中國第一部蒸汽機、第一部機動船、第一間水廠以及安徽第一間電廠都喺安慶誕生；孔雀東南飛、大小二喬、無過雷池一步、六尺巷呢啲典故就發生喺安慶；文藝上係散文桐城派、戲曲黃梅戲嘅中心，因而有「文化之邦」、「戲劇之鄉」、「禪宗聖地」嘅美譽。出身呢度嘅名人有陳獨秀、趙樸初、鄧稼先、黃鎮。

沿革

宋朝前 
春秋時安慶潛山係皖國嘅都城，安徽簡稱「皖」就噉來。
秦漢時潛山發展成江北重鎮皖城，後來三國時曹操、孫權多次喺度對打。
南北朝時，安慶市區、懷寧山口鎮一帶係江北軍事重鎮呂蒙城、皖口城，屬豫州，戰後城池荒廢。
唐武德四年改爲同安郡，至德二年改盛唐郡，乾元元年改舒州。

宋朝後 
「安慶」呢個名係從南宋紹興十七年以軍號出現，「安慶」呢個名係攞「同安郡」同「德慶軍」嘅尾字合成嘅，有「平安吉慶」嘅意頭。

慶元元年安慶軍昇爲安慶府，治所喺而家潛山古皖城。舒州嘅古名係「盛唐郡」，最早嘅文獻紀錄係漢武帝喺元封五年南巡到呢度，「作盛唐之歌」。而家嘅安慶市區其實係新安慶城，原名叫「宜城渡」，嗰度有座山叫「登雲坡」，原名就叫「盛唐山」，山下臨水就叫盛唐灣古渡。相傳東晉詩人兼風水先生郭璞爬過盛唐山睇長江，話「此地宜城」，所以而家安慶有個別名叫「宜城」。

安慶建城於南宋。嘉定十年金兵破光山，爲咗抵禦金兵，安慶知府黃干喺舒州故址「城安慶以備戰守」；後來因為戰亂，端平二年，安慶府搬咗去羅剎洲、楊槎洲；景定元年沿江置制大使馬光祖爲咗防範蒙古軍由水路攻擊南宋國都臨安，而廢舒州府，用原來舒州府嘅城牆磚石喺宜城渡築新安慶府，將安慶府治、懷寧縣治搬入新城。因為呢度臨長江、易守難攻，所以府治再無喐過，「安慶」作為地名同政區名相一致而沿用到而家，從建城年起到而家安慶有770年歷史，之後一直到清末都係安慶、懷寧政府駐地，明末以來係巡撫鎮守地方，民國時則係專署駐地。

康熙六年拆江南省爲江蘇、安徽二省，省城就係安慶，安徽個名係「安慶」「徽州」嘅頭字合併。乾隆二十五年安徽布政使司從江寧搬去安慶，安慶正式升為安徽完全嘅省城。咸豐三年太平軍攻佔安慶，安徽省城搬去廬洲，太平天國喺當地持續活動到咸豐十一年湘軍攻奪返城池，之後安徽啲衙門搬返來。光緒二年據煙臺條約安慶變成對外商埠。

1927年設市，繼續做安徽省城，1938年1月，日本進攻安慶，安徽省府搬趄，至此，安慶做咗170年嘅安徽省城。1949年4月解放軍佔領安慶，後來變成安慶市。

轄下變動年表

安慶專區 
1949年10月1號，中華人民共和國皖北行署區安慶專區成立，轄懷寧縣、望江縣、宿松縣、太湖縣、岳西縣、潛山縣、桐城縣、桐廬縣
1951年1月31號，劃懷寧一部分成立安慶市，桐廬改名爲湖東縣
8月18號，安慶市昇爲地級市

安慶專區、安慶市 
1951年8月18號，安慶市昇爲地級市，設中心區、集賢區、大觀區、樅陽區
1952年3月28號，皖南行署區池州專區畀咗銅陵縣、貴池縣、青陽縣、至德縣、東流縣去專區
4月15號，中心區併入集賢區，集賢區改名城中區，大觀區改名城西區、樅陽區改名城東區
8月7號，安徽省成立，專區同地級市劃歸安徽省。
1953年10月7號，桐城畀咗部分去湖東
1955年5月17號，城中併入城西，城西同城東各畀一部分成立郊區
21號，湖東縣改名爲樅陽縣
6月24號，懷寧畀過部分去郊區
9月16號，城西區改名西市區，城東區改名東市區
11月，銅陵畀咗部分去蕪湖專區南陵縣
12月，太湖、懷寧、桐城各畀一部分去潛山，潛山畀咗一部分分畀岳西、桐城，桐城畀咗一部分去懷寧
1956年1月3號，潛山畀咗一部分去桐城，懷寧畀咗一部分分畀潛山、桐城
1月，岳西畀咗部分去六安專區霍山縣
5月18號，郊區解散分入西市區、東市區
5月，安慶市降爲縣級市，編入安慶專區

安慶專區 
1956年10月12號，銅陵分出一部分成立地級市銅官山市
1957年8月12號，懷寧畀咗部分去潛山
11月5號，東流畀咗部分分畀貴池縣、安慶市
12月，望江畀咗一部分去懷寧，懷寧同太湖各出一部分去望江
1958年8月6號，太湖畀咗一部分去潛山
9月5號，銅官山市降爲縣級市、編入專區並且改名爲銅陵市，並且將銅陵縣併入銅陵市
10月，懷寧畀咗一部分分入安慶市、貴池縣
1959年3月22號，青陽併入貴池，東流同至德合併成東至縣，望江同懷寧嘅一部分合併爲懷望縣，懷寧淨低部分併入安慶市
3月，安慶市重新昇爲地級市

安慶專區、安慶市 
1959年3月，安慶市重新成爲地級市，設東市區同西市區
5月，懷望畀咗部分去銅陵
1960年1月7號，銅陵市昇爲地級市
4月3號，攞咗銅陵市嘅銅陵縣
5月22號，東市區改名迎江區，西市區改名大觀區
1961年4月17號，潛山畀咗一部分去太湖
12月15號，從貴池恢復返青陽，懷望重新分立爲懷寧同望江
1962年5月14號，懷寧畀咗一部分去安慶市大觀區
5月，潛山畀咗一部分去太湖
1963年6月，安慶市嘅迎江區、大觀區各畀一部入懷寧，另呢兩個區再各出一部分成立郊區
7月24號，安慶市嘅郊區畀咗一部分去東至
9月3號，貴池畀咗一部分去懷寧
1965年5月21號，貴池、銅陵、青陽、東至畀咗池州專區
25號，安慶市又降爲縣級市編入專區

安慶專區 
1965年5月25號，安慶市又降爲縣級市編入專區
1971年3月29號，安慶專區改名爲安慶地區。

安慶地區 
1973年11月9號，太湖畀咗一部分去宿松
1979年8月6號，桐城畀咗一部分去安慶市
11月4號，安慶市重新昇爲地級市

安慶地區、安慶市 
1979年11月4號，安慶市重新昇爲地級市，設迎江區、大觀區、郊區
1980年1月29號，池州地區嘅東至、貴池兩個縣畀入地區
3月12號，樅陽嘅普濟圩農場畀咗銅陵市嘅郊區
9月，潛山畀咗一部分去太湖
1987年11月27號，徽州地區嘅石臺縣畀咗地區
1988年8月17號，安慶地區合併到安慶市。

安慶市 
1988年8月17號，安慶地區合併入安慶市，然後貴池、東至、石臺3縣畀咗池州地區。
1996年8月20號，桐城縣昇爲縣級市做桐城市。
2005年5月13號，郊區分咗一部分分入迎江、大觀，懷寧畀咗一部分去大觀，郊區淨低部分同懷寧、桐城各出嘅一部分合併爲宜秀區。
2016年1月，樅陽縣劃出安慶，歸咗銅陵。‎

經濟 
2012年安慶GDP達1359.7億人民幣，人均GDP達2萬5601.58文，同沿海地區相差幾遠。而家安慶經濟發展緊，不過城鄉差距幾大，市區一帶作爲河港係個工業、貿易中心，而週邊嘅縣重係以農業為主。目前安慶嘅主要產業重係第一產業，因為週邊多山，茶係重要作物。

安慶地處華中偏東，安慶港係全國十大內河港之一，天柱山機場亦發展緊國內航班，而國家亦搞緊「皖江城市帶承接產業轉移示範區」嘅計劃。而家轄區內有1個國家級開發區、17個省級開發區、同各類工業集中區，而家形成咗石油化工、輕工紡織、汽車附屬品、食品、電機製造、新型建材、文化旅遊、農產品加工呢啲產業為主嘅產業聚集帶。目前國有企業發展慢，而私人企業發展快，外資亦加大投資。出口方面主要出口到日本、美國。重要企業有安慶石化、華茂股份有限公司。

政區 
安慶轄3個市轄區，1個縣級市，6個縣。

市轄區
迎江區
大觀區
宜秀區
縣級市
桐城
縣
懷寧
太湖
潛山
宿松
望江
岳西

中國城市
安徽政區